1. Dėl ekspertizės privalomumo.

**Pateiktas VšĮ Centrinės projektų valdymo agentūros paklausimas Valstybinei teritorijų planavimo ir statybos inspekcijai prie Aplinkos ministerijos:**

*Pagal šiuo metu galiojančią Statybos įstatymo redakciją:*

***34 straipsnis. Statinio projekto ekspertizė. Statinio ekspertizė***

*1 p. Ypatingojo statinio ir statinio,* ***kurio projektavimas ir (ar) statyba finansuojama Lietuvos Respublikos ir (ar) Europos Sąjungos biudžeto lėšomis, statinių projektų ekspertizė privaloma.***

*Situacija:*

*Bus atliekamas neypatingojo statinio (pastato) kapitalinis remontas. Šio pastato savininkas – privatus juridinis asmuo, kuris ketina teikti paraišką dėl statybos darbų finansavimo iš ES biudžeto lėšų.*

*Dėl šių lėšų gavimo bus vykdomas konkursas ir juridinis asmuo dėl finansavimo skyrimo / neskyrimo sužinos tik paskelbus paraiškų vertinimo rezultatus, tačiau* ***su paraiška*** *privaloma pateikti statinio projektą ir statybą leidžiantį dokumentą.*

***1 atvejis.*** *Juridinis asmuo pradeda rengti statinio projektą* ***po 2017-07-01.***

*Ar tokiu atveju juridinis asmuo privalo atlikti statinio projekto ekspertizę?*

***2 atvejis.*** *Juridinis asmuo pradeda rengti statinio projektą* ***iki 2017-07-01 / statinio projektą yra parengęs iki 2017-07-01.*** *Ar tokiu atveju minėtas juridinis asmuo privalo atlikti statinio projekto ekspertizę?*

*Iki 2017-07-01 galiojusi nuostata dėl ekspertizės Statybos įstatyme:*

***29 straipsnis. Statinio projekto ekspertizė. Statinio ekspertizė***

*1 p. Ypatingo statinio ir statinio,* ***įrašyto į Valstybės investicijų programą****, projektų ekspertizė yra privaloma, išskyrus atvejus, kai pastatai atnaujinami (modernizuojami) pagal Aplinkos ministerijos ar jos įgaliotos institucijos patvirtintus tipinius statinių projektus, pritaikytus konkretiems atnaujinamiems (modernizuojamiems) pastatams, arba pagal projektus, parengtus naudojant Aplinkos ministerijos ar jos įgaliotos institucijos patvirtintus tipinius konstrukcinius elementus. Ar kultūros paveldo statinių tvarkomųjų statybos darbų projektų ekspertizė yra privaloma, nustato Vyriausybės įgaliota institucija kartu su Kultūros ministerija. Kitus statinio projekto ar atskirų statinio projekto dalių ekspertizės privalomumo atvejus nustato Vyriausybės įgaliota institucija.*

**Atsakymas iš Valstybinės teritorijų planavimo ir statybos inspekcijos prie Aplinkos ministerijos:**

*Kadangi bus kreipiamasi dėl finansavimo ES biudžeto lėšomis šiuo metu, privalote vadovautis šiuo metu galiojančiai teisės aktais ir Statybos įstatymo 34 straipsnio 1 dalies nuostata, kad statinio, kurio projektavimas ir (ar) statyba finansuojama Lietuvos Respublikos ir (ar) Europos Sąjungos biudžeto lėšomis, statinių projektų ekspertizė privaloma, taigi statinio projekto ekspertizė paklausime nurodytu atveju privaloma.*

**Pateiktas VšĮ Centrinės projektų valdymo agentūros patikslintas paklausimas dėl 2 atvejo Valstybinei teritorijų planavimo ir statybos inspekcijai prie Aplinkos ministerijos:**

*2 atvejis. Juridinis asmuo pradeda rengti statinio projektą iki 2017-07-01 a****rba statinio projektą yra parengęs iki 2017-07-01, gavęs statybą leidžiantį dokumentą ir dalį projekto įgyvendinęs (atlikęs statybos darbus) už privačias lėšas****.*

*Ar tikrai tokiu atveju privaloma projekto ekspertizė? Jeigu taip, tai kaip elgtis tokiu atveju, jeigu ekspertuotojai turėtų pastabų projektui? Ar reikėtų gauti naują leidimą, tam, kad tęsti darbus?*

**Papildytas atsakymas iš Valstybinės teritorijų planavimo ir statybos inspekcijos prie Aplinkos ministerijos:**

1. **Statinio, kurio statyba finansuojama Europos Sąjungos biudžeto lėšomis, projekto ekspertizė privaloma** (Statybos įstatymo 34 straipsnio 1 dalis).

2. Privalote vadovautis statybos techninio reglamento STR 1.04.04 „Statinio projektavimas, projekto ekspertizė“ nuostatomis:

*„88. Projektas yra tinkamai parengtas, jei atlikus projekto ekspertizę, jo įvertinimas projekto ekspertizės akte atitinka reglamento 89.1 papunktyje nurodytą įvertinimą.*

*89. projektas įvertinamas taip:*

*89.1. projektas (jo dalys, kurių ekspertizė atlikta) atitinka Reglamento (ES) Nr. 305/2011 [5.17] nustatytus esminius statinių reikalavimus, privalomųjų projekto rengimo dokumentų, kitų Lietuvos Respublikos įstatymų ir teisės aktų, normatyvinių statybos techninių dokumentų reikalavimus. Pateikiama išvada, kad projektą galima tvirtinti [5.1] arba projektui pritariama – kai projekto ekspertizė atliekama statytojo pageidavimu);*

*89.2. projektas (jo dalys, kurių ekspertizė atlikta) neatitinka Reglamento (ES) Nr. 305/2011 [5.17] nustatytų esminių statinių reikalavimų, privalomųjų projekto rengimo dokumentų, kitų Lietuvos Respublikos įstatymų ir teisės aktų, normatyvinių statybos techninių dokumentų reikalavimų. Pateikiama išvada, kad projekto negalima tvirtinti (kai privaloma) [5.1] arba projektui nepritariama, kai projekto ekspertizė atliekama statytojo pageidavimu).*

*90. 89.2 papunktyje nurodytu atveju projektą būtina pataisyti pagal projekto ekspertizės akto privalomas pastabas ir pakartotinai pateikti ekspertizės rangovui. Ekspertizės rangovas per ekspertizės rangos sutartyje nustatytą terminą patikrina pagal ekspertizės pastabas pataisytą projektą, atitinkami pataiso ekspertizės aktą ir jį perduoda Statybos įstatymo 17 straipsnio 5 dalies 2 punkte išvardintiems asmenims.“*

3. Naujo statybą leidžiančio dokumento privalomumo atvejai nurodyti statybos techninio reglamento STR 1.04.04:2017 „Statinio projektavimas, projekto ekspertizė“ 43 punkte:

*„43. Kai po statybą leidžiančio dokumento išdavimo keičiami Statybos įstatymo 2 straipsnio 11 dalyje nurodyti* ***esminiai projekto sprendiniai*** *ir rengiamas naujos laidos projekto sprendinių dokumentas (-ai), turi būti atlikta pakeisto projekto ekspertizė (kai privaloma), pakeistas projektas patvirtintas (kai privaloma),* ***pakeistam projektui gautas naujas statybą leidžiantis dokumentas*** *[5.39].“*

Išimtys, kada keičiant projekto esminius sprendinius, naujo statybą leidžiančio dokumento nereikia, nurodytos statybos techninio reglamento STR 1.05.01:2017 „Statybą leidžiantys dokumentai. Statybos užbaigimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ 48 punkte:

„48. Pakeitus esminius statinio (statinio projekte suprojektuotų statinių, kuriuos norint statyti, rekonstruoti, remontuoti ar griauti privalomas statybą leidžiantis dokumentas) projekto sprendinius  ir norint tęsti statybą, privaloma gauti naują statybą leidžiantį dokumentą šio Reglamento nustatyta tvarka, išskyrus atvejus, kai nepažeidžiant teritorijų planavimo dokumentų, statybą leidžiančių dokumentų, kitų teisės aktų, specialiųjų architektūros reikalavimų, specialiųjų saugomos teritorijos tvarkymo ir apsaugos reikalavimų, specialiųjų paveldosaugos reikalavimų ir esminių statinio reikalavimų:

*48.1. laikančiosios konstrukcijos keičiamos į ne blogesnes savybes turinčias konstrukcijas;*

*48.2. dėl objektyvių priežasčių (nenumatytų aplinkybių, kliūčių) keičiama inžinerinio tinklo ar susisiekimo komunikacijos trasa ar jos dalis ir dėl to keičiasi inžinerinio tinklo ar susisiekimo komunikacijos ilgis;*

*48.3. iki 1 m keičiama statinio vieta žemės sklype (teritorijoje);*

*48.4. iki 1 m didinami statinio išorės matmenys;*

*48.5. mažinami statinio išorės matmenys.“*

1. Dėl paprastojo remonto, atliekamo kultūros paveldo objekte, statybą leidžiančio dokumento, kai keičiama pastato išvaizda.

**Pateiktas VšĮ Centrinės projektų valdymo agentūros paklausimas Valstybinei teritorijų planavimo ir statybos inspekcijai prie Aplinkos ministerijos:**

*Prašome paaiškinti ar privaloma gauti statybą leidžiantį dokumentą paprastojo remonto darbams, vadovaujantis Statybos įstatymo 27 str. 1 d. 5 p.*

***1  situacija (paprastojo remonto darbai suprojektuoti tvarkybos darbų projekte, tvarkybos darbai – fasado apdaila):***

*Kultūros paveldo statiniui parengtas paprastojo remonto projektas (atliekama vidaus apdaila, įrengiami sanitariniai mazgai), t. y. atliekami tvarkomieji statybos darbai, kurių metu neliečiamos Kultūros vertybių registre nurodytos vertingosios savybės.*

*Šis paprastojo remonto projektas yra tvarkybos darbų projekto sudedamoji dalis (pagal STR 1.01.01:2005 „Kultūros paveldo statinio tvarkomųjų statybos darbų reglamentai“ 7 p.) ir tvarkybos darbų projekte* ***suprojektuoti pastato fasado tvarkybos darbai****, ar tokiu atveju turi būti gautas statybą leidžiantis dokumentas pagal Statybos įstatymo nurodytą punktą „****kultūros paveldo statinio paprastajam remontui, kai keičiama statinio išvaizda.****“*

***2 situacija : (paprastojo remonto darbai suprojektuoti tvarkybos darbų projekte, tvarkybos darbai – vidaus elementai):***

*Kultūros paveldo statiniui parengtas paprastojo remonto projektas (atliekama vidaus apdaila, įrengiami sanitariniai mazgai), t. y. atliekami tvarkomieji statybos darbai, kurių metu neliečiamos Kultūros vertybių registre nurodytos vertingosios savybės.*

*Šis paprastojo remonto projektas yra tvarkybos darbų projekto sudedamoji dalis (pagal STR 1.01.01:2005 „Kultūros paveldo statinio tvarkomųjų statybos darbų reglamentai“ 7 p.) ir tvarkybos darbų projekte* ***suprojektuoti vidaus grindų ir durų (vertingosios savybės)  tvarkybos darbai****, ar tokiu atveju turi būti gautas statybą leidžiantis dokumentas pagal Statybos įstatymo nurodytą punktą „****kultūros paveldo statinio paprastajam remontui, kai keičiama statinio išvaizda.****“*

*Minėti klausimai kilo todėl, kad žemiau pateiktame priede apibrėžta, kas yra* ***pasato išvaizda, kur nurodoma, kad laikoma, jog išvaizda keičiama, kai keičiamos kultūros paveldo objekto vertingosios savybės****:*

*Statybos techninio reglamento STR 1.05.01:2017 „Statybą leidžiantys dokumentai. Statybos užbaigimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ 3 priedas*

*5. Pastato išvaizdos keitimu laikoma: balkonų, lodžijų įstiklinimas; fasado elementų keitimas (keičiant spalvą, matmenis, suskaidymą), naujų įrengimas; stoglangių įrengimas, keitimas; esamų angų pastato fasade užtaisymas; šlaitinio stogo dangos keitimas, dažymas, stoglangių įrengimas, keitimas; fasadų dangos įrengimas, keitimas, dažymas; įvairios įrangos, inžinerinių sistemų ar konstrukcijų tvirtinimas ant pastato fasado ar šlaitinio stogo; įvairios įrangos, inžinerinių sistemų ar konstrukcijų, iškylančių daugiau kaip 1 m virš pastato plokščiojo stogo parapeto, tvirtinimas ant pastato plokščiojo stogo;* ***Kultūros vertybių registre nurodytų kultūros paveldo statinio vertingųjų savybių keitimas****; kiti darbai, keičiantys pastatų išvaizdą.*

*Taip pat kyla klausimas, ar 5 punkte nurodytas vertingųjų savybių keitimas yra tvarkybos darbai, nes vadovaujantis Nekilnojamojo kultūros paveldo apsaugos įstatymu:*

*2 str. 41 p.* ***Vertingųjų savybių keitimas*** *– t****varkybos darbai, veikiantys vertingąsias savybes (avarijos grėsmės pašalinimas, konservavimas, pritaikymas, restauravimas, atkūrimas****), taip parenkami ir atliekami pagal šio įstatymo nustatytus reikalavimus, kad būtų maksimaliai išsaugotas autentiškumas ir kultūros paveldo objektas ar vietovė būtų tinkami naudoti.*

*Tvarkybos darbai projektuojami vadovaujantis Nekilnojamojo kultūros paveldo apsaugos įstatymu ir gali būti parengtas atskiras tvarkybos darbų projektas, kuriam išduodamas leidimas atlikti tvarkybos darbus pagal Nekilnojamojo kultūros paveldo apsaugos įstatymą.*

***3 situacija (vienam statiniui parengti du atskiri projektai, tvarkybos darbai – fasado elementų tvarkyba):***

***paprastojo remonto projektas*** *– tvarkomiesiems statybos darbams, pavyzdžiui, projektuojama patalpų vidaus apdaila ir* ***tvarkybos projektas*** *– tvarkybos darbams (vertingųjų savybių keitimui), pavyzdžiui,* ***fasado elementų tvarkyba****.* *Šiuos projektus galima įgyvendinti, t. y. atlikti darbus****, kartu arba atskirai.***

*Ar tokiu atveju reikia gauti statybą leidžiantį dokumentą paprastojo remonto darbams?*

*Taip pat prašome nurodyti ar reikia statybą leidžiančio dokumento projektams, parengtiems iki 2017-01-01, nes pastato išvaizdos apibrėžimas buvo siauresnis:*

*Pagal statybos techninį reglamentą STR 1.07.01:2010 „Statybą leidžiantys dokumentai“*

***Pastato išvaizdos keitimu laikoma:*** *balkonų, lodžijų įstiklinimas; fasado elementų keitimas (keičiant spalvą, matmenis, suskaidymą), naujų įrengimas; stoglangių įrengimas, keitimas; esamų angų pastato fasade užtaisymas; šlaitinio stogo dangos keitimas, dažymas, stoglangių įrengimas, keitimas; fasadų dangos įrengimas, keitimas, dažymas; įvairios įrangos, inžinerinių sistemų ar konstrukcijų tvirtinimas ant pastato fasado ar šlaitinio stogo; įvairios įrangos, inžinerinių sistemų ar konstrukcijų, iškylančių daugiau kaip 1 m virš pastato plokščiojo stogo parapeto, tvirtinimas ant pastato plokščiojo stogo; kiti darbai, keičiantys pastatų išorės išvaizdą.*

**Atsakymas iš Valstybinės teritorijų planavimo ir statybos inspekcijos prie Aplinkos ministerijos:**

*Teikiame nuomonę pagal Valstybinės teritorijų planavimo ir statybos inspekcijos prie Aplinkos ministerijos (toliau – Inspekcija) kompetenciją dėl Jūsų klausimų, atsižvelgdami į 2018-02-14 el. paklausime (reg. Nr. 7D-482) nurodytus duomenis.*

*1. Vadovaujantis Statybos įstatymo 27 straipsnio 1 dalies 5 punktu, privalomas statybą leidžiantis dokumentas (toliau – SLD) –„leidimas atlikti statinio paprastąjį remontą – <...>; kultūros paveldo statinio paprastajam remontui,* ***kai keičiama statinio išvaizda****, išskyrus atvejus, kai būtina skubiai sutvarkyti stichinės nelaimės sukeltus padarinius; <...>“.*

*Pagal statybos techninio reglamento STR 1.05.01:2017 „Statybą leidžiantys dokumentai. Statybos užbaigimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ 3 priedo 5 punktą, pastato išvaizdos keitimu laikoma: balkonų, lodžijų įstiklinimas; fasado elementų keitimas (keičiant spalvą, matmenis, suskaidymą), naujų įrengimas; stoglangių įrengimas, keitimas; esamų angų pastato fasade užtaisymas; šlaitinio stogo dangos keitimas, dažymas, stoglangių įrengimas, keitimas; fasadų dangos įrengimas, keitimas, dažymas; įvairios įrangos, inžinerinių sistemų ar konstrukcijų tvirtinimas ant pastato fasado ar šlaitinio stogo; įvairios įrangos, inžinerinių sistemų ar konstrukcijų, iškylančių daugiau kaip 1 m virš pastato plokščiojo stogo parapeto, tvirtinimas ant pastato plokščiojo stogo; Kultūros vertybių registre nurodytų kultūros paveldo statinio vertingųjų savybių keitimas; kiti darbai, keičiantys pastatų išvaizdą.*

***Pastaba: atsakymas dėl 1 situacijos:***

     *Atsižvelgdami į šias teisės aktų nuostatas, manome, kad ne tik kultūros vertybių registre įregistruotų kultūros paveldo statinio vertingųjų savybių keitimas laikytinas pastato išvaizdos keitimu. SLD privalomumas priklauso nuo to, ar atlikus pastato tvarkybos darbus bus bent vienu iš nurodytų būdų (pastaba: 3 priedo 5 p. „<...balkonų, lodžijų įstiklinimas; fasado elementų keitimas (keičiant spalvą, matmenis, suskaidymą), naujų įrengimas; stoglangių įrengimas, keitimas; esamų angų pastato fasade užtaisymas; šlaitinio stogo dangos keitimas, dažymas, stoglangių įrengimas, keitimas; fasadų dangos įrengimas, keitimas, dažymas <...>“) pakeista pastato išvaizda. Ar projektuojami pastato fasado tvarkybos darbai darys įtaką pastato išvaizdai (ją pakeis),* ***turėtų nuspręsti architektas****.*

***Pastaba: atsakymas 2 situacijos:***

      2. *Mūsų nuomone, kai kultūros paveldo statinio paprastojo remonto darbais nekeičiama šio statinio išvaizda, SLD neprivalomas.*

*Kaip ir nurodėte paklausime, Nekilnojamojo kultūros paveldo apsaugos įstatyme pateikta sąvoka: vertingųjų savybių keitimas – tvarkybos darbai, veikiantys vertingąsias savybes (avarijos grėsmės pašalinimas, konservavimas, pritaikymas, restauravimas, atkūrimas), taip parenkami ir atliekami pagal šio įstatymo nustatytus reikalavimus, kad būtų maksimaliai išsaugotas autentiškumas ir kultūros paveldo objektas ar vietovė būtų tinkami naudoti. Dėl šių specialiųjų teisės aktų nuostatų aiškinimo reikėtų kreiptis į Kultūros ministeriją ar jai pavaldų Kultūros paveldo departamentą.*

 ***Pastaba: atsakymas 3 situacijos:***

     3. *SLD atlikti kultūros paveldo statinio paprastąjį remontą privalomas tada, kai suprojektuotais darbais keičiama tokio statinio išvaizda (išvaizdos keitimu laikytinas ir Kultūros vertybių registre nurodytų kultūros paveldo statinio vertingųjų savybių keitimas). Pastato viduje atliekami paprastojo remonto darbai (pvz., patalpų vidaus apdaila) jo išvaizdos nekeičia, todėl ir SLD neprivalomas.*

*Ir iki 2017-01-01 galiojusio statybos techninio reglamento STR 1.07.01:2010 „Statybą leidžiantys dokumentai“ 6 priedo 9 punkte buvo nurodyta, jog „pastato išvaizdos keitimu laikoma: <...> kiti darbai, keičiantys pastatų išorės išvaizdą.“.*

*Statybos įstatymo 24 straipsnio 24 dalyje nustatyta, jog šio straipsnio 1 dalyje nurodyti statinio projektai turi atitikti Lietuvos Respublikos įstatymų, kitų teisės aktų, normatyvinių statybos techninių dokumentų reikalavimus, kurie galiojo tą dieną, kai buvo išduoti specialieji reikalavimai. Praėjus 5 metams po specialiųjų reikalavimų išdavimo ir tais atvejais, kai specialieji reikalavimai nebuvo išduoti, šio straipsnio 1 dalyje nurodyti statinio projektai turi atitikti Lietuvos Respublikos įstatymų, kitų teisės aktų, normatyvinių statybos techninių dokumentų reikalavimus, kurie galiojo prašymo gauti SLD, kuris buvo priimtas, pateikimo dieną.*